PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2006/ZK/3/1/114	Bratislava 6.októbra  2006	

Protimonopolný úrad Slovenskej republiky, odbor koncentrácií v správnom konaní 
č. 0094/OK/2005 začatom dňa 5.10.2005 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľmi Slovenské investičné družstvo, so sídlom Osadná 11, 831 03 Bratislava, IČO: 00 011 088 a Synlab GmbH, so sídlom Max – Lang Str. 58, 707 71 Leinfelden- Echterdingen, Spoloková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 vo veci koncentrácie podnikateľov Slovenské investičné družstvo, so sídlom Osadná 11, 831 03 Bratislava, IČO: 00 011 088, Synlab GmbH, so sídlom Max – Lang Str. 58, 707 71 Leinfelden- Echterdingen, Spoloková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 

r o z h o d o l

na základe § 22 ods. 1 písm. d) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení s § 9 ods. 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcej vo vytvorení spoločného podniku Synlab, s.r.o. so sídlom Križkova 9, 811 04 Bratislava, IČO: 35 878 151 spoločne kontrolovaného podnikateľom Synlab GmbH, so sídlom Max – Lang Str. 58, 707 71 Leinfelden- Echterdingen, Spoloková republika Nemecko a podnikateľom Slovenské investičné družstvo, so sídlom Osadná 11, 831 03 Bratislava, IČO: 00 011 088 prostredníctvom podnikateľa HMO Slovakia, a.s. so sídlom Križkova 9, 811 04 Bratislava, IČO: 35890568 na základe Zmluvy o prevode obchodného podielu  v spoločnosti Synlab, s.r.o., so sídlom Križkova 9, 811 04 Bratislava, IČO: 35 878 151 uzatvorenej medzi podnikateľom Synlab GmbH, so sídlom Max – Lang Str. 58, 707 71 Leinfelden- Echterdingen, Spoloková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 a podnikateľom VITESA, a.s., so sídlom Križkova 9, 811 04 Bratislava, IČO: 35 890 568 zo dňa 10.12.2004 a na základe rozhodnutia Valného zhromaždenia podnikateľa Synlab, s.r.o., so sídlom Križkova 9, 811 04 Bratislava, IČO: 35 878 151, ktorým schválilo zmeny spoločenskej zmluvy podnikateľa Synlab, s.r.o., so sídlom Križkova 9, 811 04 Bratislava, IČO: 35 878 151 vo forme jej úplného znenia, ktorý tvorí neoddeliteľnú súčasť zápisnice zo zasadnutia mimoriadneho valného zhromaždenia spoločnosti Synlab, s.r.o., so sídlom Križkova 9, 811 04 Bratislava, IČO: 35 878 151 konaného dňa 10.12.2004 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 5.10.2005 listom č. 5496/2005 podnikateľom HMO Slovakia, a.s. so sídlom Križkova 9, 811 04 Bratislava, IČO: 35890568 (ďalej len „HMO Slovakia“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady 
č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 

Na základe tohto oznámenia sa dňa 5.10.2005 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0094/OK/2005, o čom úrad informoval oznamovateľa koncentrácie listom 
č. 5912/PMÚ SR/2005 zo dňa 26.10. 2005. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. Zároveň úrad upozornil účastníka správneho konania, že na základe doteraz poskytnutých informácií a podkladov nevie identifikovať druhého účastníka koncentrácie na strane nadobúdateľa kontroly nad podnikom podnikateľa Synlab, s.r.o. so sídlom Križkova 9, 811 04 Bratislava, IČO: 35 878 151 (ďalej len „Synlab, s.r.o.“).
Predmetné oznámenie bolo na uvedenú výzvu úradu spolu s výzvami o doplnenie č. 304/PMÚ SR/2006 zo dňa 20.1.2006, 1315/PMÚ SR/2006 zo dňa 17.3.2006 a 3192/PMÚ SR/2006 zo dňa 14.7.2006 doplnené listom doručeným úradu dňa 15.11.2005 zaevidovaným pod č. 6297/2005, listom doručeným úradu dňa 22.11.2005 zaevidovaným úradom pod č. 6447/2005, listom doručeným úradu dňa 27.12.2005 zaevidovaným úradom pod č. 7170/2005, listom doručeným úradu dňa 30.6.2006 zaevidovaným úradom pod č. 3069/2006, listom doručeným úradu dňa 3.7.2006 zaevidovaným úradom pod č. 3093/2006 a listom doručeným úradu dňa 14.7.2006 zaevidovaným úradom pod č. 3201/2006.
Uvedenými listami boli doplnené chýbajúce náležitosti oznámenia koncentrácie, podnikateľ Synlab GmbH, so sídlom Max – Lang Str. 58, 707 71 Leinfelden- Echterdingen, Spolková republika Nemecko, zapísaného v Obchodnom registri Nürtingen, Spolková republika Nemecko, pod identifikačným číslom: HRB 4720 (ďalej len „Synlab GmbH“) sa pripojil k oznámeniu predmetnej koncentrácie. 
Prílohou listu doručeného úradu dňa 30.6.2006 zaevidovaného úradom pod 
č. 3069/2006 boli aj relevantné plnomocenstvá od oboch účastníkov správneho konania – podnikateľa Synlab, GmbH a podnikateľa SID udelené ich spoločnému splnomocnenému zástupcovi Mgr. Jánovi Jergovi.

Na základe všetkých podkladov a informácií oznámenia so všetkými jeho doplneniami úrad transakciu posúdil ako vytvorenie spoločného podniku Synlab, s.r.o. spoločne kontrolovaného priamo podnikateľom Synlab GmbH a nepriamo podnikateľom Slovenské investičné družstvo, so sídlom Osadná 11, 831 03 Bratislava, IČO: 00 011 088 (ďalej len „SID“) prostredníctvom podnikateľa HMO Slovakia na základe Zmluvy o prevode obchodného podielu  v spoločnosti Synlab, s.r.o. uzatvorenej medzi podnikateľom Synlab GmbH a podnikateľom VITESA, a.s., so sídlom Križkova 9, 811 04 Bratislava, IČO: 35 890 568 zo dňa 10.12.2004 (ďalej len „Zmluva“) a na základe rozhodnutia Valného zhromaždenia podnikateľa Synlab, s.r.o., ktorým schválilo zmeny spoločenskej zmluvy podnikateľa Synlab, s.r.o. vo forme jej úplného znenia, ktorý tvorí neoddeliteľnú súčasť zápisnice zo zasadnutia mimoriadneho valného zhromaždenia spoločnosti Synlab, s.r.o. konaného dňa 10.12.2004 (ďalej len „Rozhodnutie VZ“). 
Dňom 15.7.2006 začala plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 3588/PMÚ SR/2006 zo dňa 23.8.2006.

Správny poplatok bol podľa zákona č. 145/1995 Z. z. o správnych poplatkoch v znení neskorších predpisov zaplatený vo výške 100 000 Sk dňa 10.5.2006. 
 
Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

SID
Spoločnosť SID je družstvo založené a konajúce podľa slovenských zákonov, registrované v Obchodnom registri Okresného súdu Bratislava I. pod č. 00 011 088, v Oddieli: Dr, vo vložke č.: 560/B. 

Spoločnosť SID zmenila právnu formu z akciovej spoločnosti na družstvo s účinnosťou odo dňa 21.03.2006, t.j. registráciou uvedenej zmeny v príslušnom obchodnom registri. SID je členom holdingovej skupiny Penta. Členom podnikateľa SID a zároveň jeho materskou spoločnosťou je podnikateľ Penta Investments Limited so sídlom Kanika Business Center, 2nd floor, 3105 Limassol, Cyprus (ďalej len „Penta“). 

Predmetom podnikania podnikateľa SID je kúpa tovaru na účely jeho predaja konečnému spotrebiteľovi /maloobchod/ v rozsahu voľnej živnosti, kúpa tovaru na účely jeho ďalšieho predaja iným prevádzkovateľom živnosti /veľkoobchod/ v rozsahu voľnej živnosti, sprostredkovateľská činnosť v oblasti obchodu, služieb a výroby v rozsahu voľnej živnosti, sprostredkovanie predaja, prenájmu a kúpy nehnuteľností, správa nehnuteľností na základe zmluvy – obstarávateľské služby spojené so správou, prenájom nehnuteľností s poskytovaním doplnkových služieb – obstarávateľské služby spojené s prenájmom, prenájom hnuteľných vecí – motorových vozidiel, dopravných zariadení, strojov, prístrojov, kancelárskych strojov a zariadení vrátane počítačov, faktoring a forfaiting, poskytovanie úverov z vlastných zdrojov nebankovým spôsobom, leasingová činnosť v rozsahu voľnej živnosti, vedenie účtovníctva, činnosť účtovných a ekonomických poradcov, činnosť organizačných poradcov, poradenská, konzultačná a školiaca činnosť v oblasti obchodu, služieb, dopravy, strojárenstva, hutníctva, opravárenských technológií, informačných a riadiacich systémov v rozsahu voľnej živnosti, marketing – prieskum trhu a verejnej mienky, poradenská činnosť v oblasti software v rozsahu voľnej živnosti, správa počítačových sietí, poskytovanie software – predaj hotových programov na základe zmluvy s autorom, skladovanie /okrem prevádzkovania verejných skladov/, manipulácia s nákladom – nakládka, vykládka, triedenie, balenie tovarov, vybavovanie colnej deklarácie, prevádzkovanie miesta uloženia písomností nearchívnej povahy, kancelárske a administratívne práce vrátane kopírovacích a rozmnožovacích služieb, reklamná, inzertná a propagačná činnosť v rozsahu voľnej živnosti.  

Z vyššie uvedených skutočností vyplýva, že spoločnosť SID je podnikateľom podľa    § 3 ods. 2 zákona č. 136/2001 Z.z. v znení neskorších predpisov a teda sa na neho podľa § 2 ods. 1 písm. a) zákona č. 136/2001 Z.z. v znení neskorších predpisov zákon č. 136/2001 Z.z. v znení neskorších predpisov vzťahuje.

Synlab, GmbH

Spoločnosť Synlab, GmbH je spoločnosťou zaregistrovanou Obchodnom registri Nürtingen, Spolková republika Nemecko, pod identifikačným číslom: HRB 4720. Je spoločnosťou, ktorej predmetom činnosti je vytvorenie a zabezpečenie priestorových, technických, logistických a materiálnych predpokladov na prevádzku praxí spoločenstiev laboratórnych lekárov a to najmä prenajatím alebo kúpou vhodných priestorov, zabezpečením prevádzkových prostriedkov a prevádzkového vybavenia a všetkých ostatných materiálov potrebných pre prevádzku lekárskeho laboratória a materiálov potrebných pre laboratórne spoločnosti, ďalej biotechnická analytika a služby. 

Podnikateľ Synlab, GmbH mal pred transakciou na území SR 100% majetkovú účasť v spoločnosti Synlab, s.r.o.

Z vyššie uvedených skutočností vyplýva, že Synlab, GmbH je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Pri posudzovaní, či sa v predmetnom prípade jedná o koncentráciu podľa zákona, úrad vychádzal z nasledovných skutočností.

Podľa § 9 ods. 1 zákona, koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Podľa § 9 ods. 5 zákona koncentrácia podľa § 9 ods. 1 písm. b) zákona je aj vytvorenie spoločného podniku spoločne kontrolovaného dvoma alebo viacerými  podnikateľmi, ktorý trvale vykonáva všetky funkcie samostatného ekonomického subjektu.

V prvom kroku úrad zisťoval, či by sa v predmetnom prípade jednalo o spoločný podnik spoločne kontrolovaný dvoma alebo viacerými podnikateľmi. Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti, 
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Po preštudovaní oznámenia a podkladovej dokumentácie priloženej k oznámeniu úrad zistil, že pred transakciou mal podnikateľ Synlab, GmbH 100% majetkovú účasť v spoločnosti Synlab, s.r.o. a vykonával výlučnú kontrolu nad podnikom podnikateľa Synlab, s.r.o.. Dňa 10.12. 2004 bola uzavretá Zmluva, na základe ktorej bude podnikateľ SID prostredníctvom spoločnosti HMO Slovakia v spoločnosti Synlab, s.r.o. vlastniť 51% podiel na základnom imaní. 
Dňa 10.12. 2004 Valné zhromaždenie podnikateľa Synlab, s.r.o. schválilo zmenu spoločenskej zmluvy podnikateľa Synlab, s.r.o.. (ďalej len „Nová spoločenská zmluva“). Podľa Novej spoločenskej zmluvy spoločnosti Synlab, s.r.o. je na prijatie strategických rozhodnutí potrebný súhlas oboch spoločníkov.  
Podľa predložených podkladov a informácií úrad ďalej zistil, že pred koncentráciou vykonával výlučnú kontrolu nad podnikom podnikateľa HMO Slovakia.  

Na základe vyššie uvedených skutočností úrad zistil, že žiaden zo spoločníkov nebude vykonávať rozhodujúci vplyv na činnosť spoločného podniku, a teda vytvorený podnik bude spoločne kontrolovaný podnikateľom SID prostredníctvom podnikateľa HMO Slovakia a podnikateľom Synlab, GmbH.

V ďalšom kroku sa úrad zameral na posúdenie, či bude spoločný podnik trvale vykonávať všetky funkcie samostatného ekonomického subjektu, t.j. či vytvorený podnik predstavuje plnofunkčný spoločný podnik. Spoločné podniky, ktoré spĺňajú túto požiadavku prinášajú trvalú zmenu štruktúry trhu. 

Aby spoločný podnik mohol byť považovaný za plnofunkčný, musí vykonávať funkcie bežne vykonávané podnikmi pôsobiacimi na tom istom relevantnom trhu.

Z podkladov a informácií predložených v predmetnom správnom konaní účastníkmi konania úrad zistil, že spoločnosť Synlab, s.r.o. bola založená 18.12.2003 jediným spoločníkom podnikateľom Synlab, GmbH, zapísaná do obchodného registra bola dňa 11.3.2004. 

Z doplnenia oznámenia koncentrácie - listu  č. 7170/2005 doručeného úradu dňa 27.12.2005 vyplýva, že podnikateľ Synlab, s.r.o. nevykonával v roku 2004, teda pred a počas procesu koncentrácie žiadnu ekonomickú činnosť, t.j. nepôsobila na žiadnom relevantnom trhu na území SR.  Dňa 10.12. bola uzavretá Zmluva, na základe ktorej bude podnikateľ SID prostredníctvom spoločnosti HMO Slovakia v spoločnosti Synlab, s.r.o. vlastniť 51% podiel na základnom imaní. 

Z doplnenia oznámenia koncentrácie 3069/2006 doručeného úradu dňa 30.6.2006 vyplýva, že podnikateľ Synlab, s.r.o. do času uzavretia Zmluvy o nájme nebytových priestorov a o nájme hnuteľných vecí s Fakultnou nemocnicou s Poliklinikou Bratislava (ďalej len „FNsP BA“) zo dňa 8.7.2005 (ďalej len „Zmluva o nájme“) nevykonával žiadnu činnosť a nedosahoval žiaden obrat. Zároveň účastníci konania úradu v tomto liste oznámili, že v čase uzavretia Zmluvy  nebolo dohodnuté, že podnikateľ Synlab, s.r.o. uzavrie Zmluvu o nájme a Zmluva o nájme bola uzavretá na základe výberového konania, ktoré Fakultná nemocnica s poliklinikou Bratislava za týmto účelom uskutočnila. Zároveň týmto listom účastníci konania prehlásili, že medzi uzatvorením Zmluvy a uzatvorením Zmluvy o nájme neexistuje žiadna spojitosť. 

Nadobudnutie spoločnej kontroly priamo podnikateľom Synlab, GmbH a nepriamo podnikateľom SID prostredníctvom podnikateľa HMO Slovakia a podnikateľa Synlab, s.r.o. nad časťou podniku podnikateľa FNsP BA na základe Zmluvy o nájme je predmetom samostatného správneho konania. 

Na základe vyššie uvedených skutočností úrad zistil, že na základe Zmluvy sa vytvorí spoločný podnik, ktorý bude spoločne kontrolovaný dvoma podnikateľmi, ale nebude predstavovať podnik, ktorý trvale vykonáva všetky funkcie samostatného ekonomického subjektu. Z uvedeného dôvodu nedochádza na základe Zmluvy ku koncentrácii podľa § 9 ods. 1 písm. b) v spojení s § 9 ods. 5 zákona. 

V súlade s § 33 zákona úrad listom číslo 3588/PMÚ SR/2006 zo dňa 23.8.2006 vyzval účastníkov správneho konania pred vydaním rozhodnutia v predmetnej veci, aby sa ústne alebo písomne vyjadrili k jeho podkladom a k spôsobu ich zistenia, prípadne aby navrhol jeho doplnenie.

Účastníci konania prostredníctvom svojho právneho zástupcu listami zaevidovanými úradom pod číslom 3768/2006 doručenom úradu dňa 14.9.2006 uviedol, že účastníci správneho konania súhlasia so závermi úradu ku ktorým dospel a nenavrhli žiadne doplnenie.

Preto úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Ján Jerga
Synlab, s.r.o.
Križkova 9
811 04 Bratislava